**Par** **2019.gada 14.jūnijā neformālajā Eiropas Savienības ministru, kas atbildīgi par pilsētu attīstības jautājumiem, padomes sanāksmē izskatāmajiem jautājumiem**

Rumānijas prezidentūra 2019.gada 14.jūnijā organizē neformālo ministru, kas atbildīgi par pilsētu izaugsmes jautājumiem, padomes sanāksmi (turpmāk – sanāksme).

Sanāksmē tiks diskutēts par galvenajiem sasniegumiem un izaicinājumiem, īstenojot Eiropas Savienības (turpmāk – ES) Pilsētprogrammu, un tiks pieņemta Bukarestes deklarācija “Ceļā uz kopēju pilsētu attīstības sistēmu Eiropas Savienībā” (turpmāk – Bukarestes deklarācija). Bukarestes deklarāciju Rumānijas prezidenūra iecerējusi kā pāreju starp ES Pilsētprogrammu, ko ministri pieņēma 2016. gadā Amsterdamā Nīderlandes prezidentūras laikā, un Leipcigas hartu, ko plānots pārskatīt un pieņemt Vācijas prezidentūras laikā 2020. gadā.

Bukarestes deklarācijā tiek atzīta dažādu lielumu pilsētu un urbanizēto teritoriju nozīme. Tāpat tiek atzīta vietējā pārvaldes līmeņa nozīme, jo tas ir vistuvāk iedzīvotājiem, sasniedzot ES un globālos mērķus (piemēram, Apvienoto Nāciju Organizācijas (turpmāk – ANO) Ilgstpējīgas attīstības stratēģija 2030.gadam, ANO Jaunā Pilsētprogramma, stratēģija “Eiropa 2020” u.c.). Tiek uzsvērta Eiropas Komisijas būtiskā loma, veicinot ES Pilsētprogrammas īstenošanu.

Bukarestes deklarācijā tiek atzīta nepieciešamība nodrošināt saskaņotu stratēģisko un operatīvo ietvaru pilsētu attīstības jautājumu risināšanai, efektīvi reaģējot uz pašreizējiem un nākotnes izaicinājumiem. Vienlaikus atzīta nepieciešamība attīstīt ciešāku mijiedarbību starp ES Pilsētprogrammu, pārskatīto Leipcigas hartu, kā arī pārskatīto Teritoriālās attīstības darba kartību pēc 2020. gada, ko arī ir plānots pieņemt Vācijas prezidentūras laikā 2020. gadā. Tāpat ir uzsvērta nepieciešamība uzlabot ES Pilsētprogrammas rezultātu komunikāciju citu nozaru politiku veidotāju vidū, kā arī popularizēt tās rezultātus plašākam iedzīvotāju lokam.

Ar Bukarestes deklarāciju ministri vienojas atbalstīt ES Pilsētprogrammas turpmāku īstenošanu, vienlaikus to sasaistot ar jauno Leipcigas hartu, lai izveidotu pilsētu attīstības politikas kopējo ietvaru. Iecerēts, ka pārskatītā Leipcigas harta būtu kā vispārējs politisks ietvars, savukārt ES Pilsētprogramma turpinātu būt kā operacionāls ietvars pilsētu attīstības jautājumu attīstīšanai un risināšanai.

Bukarestes deklarācijā uzsvērta vajadzība nodrošināt ES Pilsētprogrammas īstenošanas koordināciju starp dažādām iniciatīvām, lai risinātu Eiropas galvenās problēmas.

ES Pilsētprogrammas viens no galvenajiem īstenošanas mehānismiem ir neformālas partnerības, ko veido ap 12 ES Pilsētprogrammā identificētajām ES mēroga prioritātēm, izpētot to aktuālākās problēmas un nākot klajā ar iespējamiem uzlabojumiem. Partnerībām jāizstrādā un jāīsteno konkrēts darbības plāns, sniedzot priekšlikumus labākam regulējumam, finansējumam, kā arī labākai zināšanu un pieredzes apmaiņai. Lai nodrošinātu reālu ietekmi, Partnerībām jānodrošina no zemākā uz augstāko pārvaldes līmeni vērsta (*bottom-up)* pieeja, cita starpā, analizējot konkrētus pilsētu piemērus, kas atspoguļo esošos šķēršļus un potenciālu. Partnerību darbs pēc ģenerāldirektoru, kas atbildīgi par pilsētu jautājumiem, ieteikumiem tiks iesniegts apsvēršanai Eiropas Komisijai. Tāpat Partnerību rekomendācijas var tikt ievērtētas nākamo prezidējošo valstu darba programmās.

Partnerību sastāvā ietilpst pilsētas, Eiropas institūcijas (Eiropas Komisija, Eiropas Investīciju banka, Eiropas Ekonomikas un sociālo lietu komiteja, ES Reģionu komiteja), ES dalībvalstis un partnervalstis, Eiropas līmeņa pilsētu un pašvaldību sadarbības tīkli (EUROCITIES[[1]](#footnote-1), CEMR[[2]](#footnote-2)), citas organizācijas (piemēram, URBACT[[3]](#footnote-3), ESPON[[4]](#footnote-4), EUKN[[5]](#footnote-5)) un ieinteresētās puses (piemēram, NVO, uzņēmēji), kā arī citi eksperti. Līdzdalība Partnerībā ir brīvprātīga un atvērta visiem, kas ieinteresēti un ir gatavi uzņemties saistības un veltīt atbilstošus resursus. Aptuvenais dalībnieku skaits 15-20 partneri, kas izvēlēti pārskatāmā veidā, t.sk. nodrošinot ģeogrāfisko balansu. Svarīgi, lai Partnerības dalībniekiem ir pieredze un zināšanas par konkrēto jautājumu.

Latvijai ir iesaistījusies 4 ES Pilsētprogrammas partnerībās, sniedzot savu ieguldījumu konkrēto izaicinājumu pārvarēšanā: “Nabadzība pilsētās” (no Latvijas piedalās Daugavpils pilsēta), “Pāreja uz atjaunojamiem energoresursiem” (no Latvijas piedalās Vidzemes plānošanas reģions), “Pieejams mājoklis” (no Latvijas piedalās Rīgas pilsēta), “Nodarbinātība un prasmes vietējā ekonomikā” (no Latvijas piedalās Jelgavas pilsēta un Vides aizsardzības un reģionālās attīstības ministrija).

Ar Bukarestes deklarāciju tiks apstiprināta divu jaunu ES Pilsētprogrammas partnerību darbības uzsākšana. Tās ir:

1. Kultūra / kultūras mantojums ar mērķi saglabāt kultūras mantojumu, ņemot vērā, ka kultūra ir pilsētas attīstības resurss, vienlaikus atspoguļojot tās sociālos, ekoloģiskos un ekonomiskos aspektus;
2. Drošība publiskajā telpā ar mērķi nodrošināt drošību publiskajā telpā, ņemot vērā tās nozīmi pilsētu identitātē un sociālajā struktūrā.

Latvija plāno iesaistīties abās jaunajās partnerībās: “Kultūra / kultūras mantojums” (Jūrmalas pilsēta) un “Drošība publiskajā telpā” (Rīgas pilsēta).

Bukarestes deklarācijā ministri aicina Eiropas Komisiju turpināt būt aktīvam partnerim ES Pilsētprogrammas ieviešanas procesā, atbalstot tās ieviešanu un izplatot tās rezultātus. Eiropas Komisijai tiek aicināts nodrošināt efektīvu koordināciju ES līmenī starp teritoriālo un pilsētu attīstības politikām un citām ES politikām, un jo īpaši nodrošinot koordināciju starp Kohēzijas politiku un citām nozaru politikām.

Arī citas ES institūcijas, t.sk. Eiropas Parlaments, ES Reģionu komiteja, Eiropas Investīciju banka, tiek aicinātas turpināt aktīvi iesaistīties ES Pilsētprogrammas īstenošanā.

Deklarācijā ES dalībvalstis tiek aicinātas atbalstīt ES Pilsētprogrammas īstenošanu nacionālā, reģionālā un vietējā līmenī. Tāpat ES dalībvalstis tiek aicinātas palielināt ES Pilsētprogrammas rezultātu redzamību, nodrošinot labāku komunikāciju par to nacionālā un reģionu līmenī, kā arī iesaistot pilsoņus un citas ieinteresētās personas, kas nav bijušas iesaistītas ES Pilsētprogrammas partnerībās. ES dalībvalstis tiek aicinātas pienācīgi apsvērt ES Pilsētprogrammas partnerību rezultātus, stiprinot pilsētu attīstības politiku nacionālā un reģionālā līmenī.

Deklarācijā tiek aicināti vietējā un reģionālā pārvaldes līmeņa pārstāvji iespēju robežās ņemt vērā ES Pilsētprogrammas rezultātus, izstrādājot vietējās un reģionālās attīstības stratēģijas.

Deklarācijā ir doti uzdevumi nākamajām ES prezidējošām valstīm, proti, Somijas un Horvātijas ES prezidentūrām ir jāveic visi sagatavošanas darbi, lai 2020. gadā Vācijas prezidentūras laikā ministri varētu apstiprināt jauno Leipcigas hartu.

***Latvijas viedoklis***

Latvija augstu novērtē Rumānijas prezidentūras darbu pie diskusijas turpināšanas par ES Pilsētprogrammas īstenošanu, kā arī izstrādāto Bukarestes deklarāciju, kas ir labs pamats turpmākajam ES Pilsētprogrammas īstenošanas procesam. Īpaši novērtējam, ka Bukarestes deklarācijā ir uzsvērta visu lielumu pilsētas un urbānās teritorijas, tostarp arī mazu un vidēji lielu pilsētu nozīme, kas bija Latvijas prezidentūras 2015.gadā prioritāte.

Atzinīgi vērtējam arī centienus nodrošināt skaidru saikni starp ES Pilsētprogrammu, atjaunoto Leipcigas hartu un Teritoriālās attīstības darba kārtību pēc 2020. gada vienotas ES teritoriālās stratēģijas īstenošanai. Uzskatām, ka atjaunoto (pārskatīto) dokumentu savstarpējā papildinātība ir īpaši svarīga, lai izvairītos no ES kopējās teritoriālās attīstības stratēģijas sadrumstalotības. Šajā sakarā mēs gribētu uzsvērt, ka pilsētu politika ir daļa no plašākas teritoriālās attīstības stratēģijas.

Kopš ES Pilsētprogrammas pieņemšanas ir pagājuši trīs gadi un 12 partnerības ir veikušas būtisku darbu, izstrādājot rekomendācijas par attiecīgajām ES Pilsētprogrammas prioritārajām tēmām, piedāvājot risinājumus normatīvā regulējuma uzlabošanai, labākai finansējuma piesaistei un labās prakses apmaiņai. Tādēļ atzinīgi vērtējam Bukarestes deklarācijā pausto aicinājumu visām iesaistītajām pusēm izplatīt plašākai sabiedrībai partnerību rezultātus. Mūsuprāt, īpaši svarīga ir komunikācija ar nozaru politiku veidotājiem gan nacionālā, gan ES līmenī, tādejādi veicinot, ka nozaru politikas daudz vairāk ievērtē teritoriālo, tai skaitā pilsētu, dimensiju savās politikās.

Vienlaikus vēlamies uzsvērt, ka partnerību izstrādāto rekomendāciju ieviešana nedrīkst būt obligāta rakstura. Rekomendāciju ieviešanā ir jāievēro subsidiaritātes princips, ieviešot tās atbilstoši katras ES dalībvalsts/reģiona/pilsētas specifikai un vajadzībām. Šajā kontekstā Latvija aicina turpmāk partnerību ietvaros vairāk pārdomāt un nākt klajā ar tādām iniciatīvām un rekomendācijām, kas ir saistošas (piemērotas) pēc iespējas plašākam iesaistīto lokam, un neatspoguļotu šauras - viena vai dažu partneru - intereses.

Tāpat Latvijas ieskatā būtu nepieciešama aktīvāka Eiropas Komisijas rīcība rekomendāciju ieviešanā, ievērojot subsidiaritātes principu, jo cita starpā ar partnerību darbu ir iespēja sniegt rekomendācijas ES līmeņa normatīvā regulējuma un attīstības plānošanas instrumentu pilnveidošanai[[6]](#footnote-6). Šobrīd rekomendāciju ieviešana tiek vairāk novirzīta ieviešanai nacionālā vai reģionālā līmenī, ko iespējams veikt arī bez piedāvātā ES līmeņa mehānisma, veidojot bilaterālu sadarbību starp dalībvalstīm vai reģioniem un pilsētām.

Latvija pozitīvi vērtē Eiropas Komisijas iniciatīvu “Pilsētu inovatīvās darbības” (*Urban Innovative Actions*)[[7]](#footnote-7) kā vienu no ES Pilsētprogrammas īstenošanas instrumentiem, kur projektu konkursi ir pieskaņoti ES Pilsētprogrammas partnerību tēmām. Latvijas pilsētas ir izrādījušas interesi par šo iniciatīvu, un tās ietvaros viens projekts no Latvijas ir saņēmis atbalstu (Ventspils un Valmieras projekts “Eiropas nākamās paaudzes mazās pilsētas” (*Next Generation Micro Cities of Europe*)). Vienlaikus uz nākamo ES plānošanas fondu periodu Latvija aicina Eiropas Komisiju pārdomāt tās īstenošanas mehānismu, izvairoties no investīciju nogulsnēšanās tikai attīstītākajās ES dalībvalstīs un reģionos, vienlaikus panākot vienmērīgu teritoriālo pārklājumu. Aicinātu apsvērt arī iespēju iniciatīvas ietvaros atbalstīt pilsētas ar iedzīvotāju skaitu zem 50 000, kā galveno kritēriju izvirzot idejas inovativitāti.

Latvija ir veikusi nozīmīgus ieguldījumus ES Kohēzijas politikas ietvaros ES Pilsētprogrammas īstenošanai. Tajā skaitā, 2014. - 2020. gada plānošanas periodā Latvija izmanto integrētās teritoriālās investīcijas (turpmāk – ITI) instrumentu, kuru īsteno deviņos nacionālas nozīmes attīstības centros[[8]](#footnote-8). Kopumā ITI ieviešanā tiek veikti ieguldījumi no septiņiem darbības programmas “Izaugsme un nodarbinātība” specifiskajiem atbalsta mērķiem, kur kopējais ieguldījumu apjoms deviņiem nacionālās nozīmes attīstības centriem plānots 249 milj. *euro* apmērā. Ieguldījumi tiek veikti tādās jomās kā uzņēmējdarbības infrastruktūra, degradēto teritoriju revitalizācija, izglītības infrastruktūra, pašvaldību ēku energoefektivitāte, sociālie pakalpojumi un kultūras un dabas mantojuma attīstība. Kopējais ITI ieguldījumu apjoms veido apmēram 9,7 %[[9]](#footnote-9), kas vienlaikus izpilda 2014.-2020. gada plānošanas periodā noteikto 5 % slieksni ieguldījumiem pilsētās.

2014. - 2020. gada plānošanas periodā ITI sastāv no specifiskajiem atbalsta mērķiem, kas ļauj ieviest darbības pārnozaru griezumā, vienlaikus pastāv ierobežojums, ka darbības nevar būt plašākas par investīciju prioritātēm. Minētais ierobežo iespējas īstenot tematiski ietilpīgus un integrētus projektus atbilstoši vietējā līmeņa attīstības stratēģijai, kas būtu jānovērš nākotnes atbalsta pasākumos.

Tāpat, ņemot vērā papildus funkcijas, kas jāuzņemas pašvaldībām, ITI īstenošana bieži prasa nozīmīgu administratīvo resursu ieguldījumu. ITI ieviešanai nepieciešamo procedūru izstrāde, lai nodrošinātu projektu atlasi, bieži vien ir neproporcionāli liela un laikietilpīga, īpaši ņemot vērā faktu, ka atsevišķu pašvaldību attīstības programmu investīciju plānā ir paredzēts īstenot tikai vienu vai divus projektus konkrētā specifiskajā atbalsta mērķī. Atzinīgi novērtējam, ka šis apsvērums ņemts vērā, izstrādājot jaunos atbalsta pasākumus pilsētām ES Kohēzijas politikas ietvaros.

Bukarestes deklarācija ir labs pamats turpmākajām diskusijām par pilsētu attīstības jautājumiem ES līmenī, tajā skaitā uzlabojot ES Pilsētprogrammas īstenošanu. Latvija ir gatava sniegt atbalstu turpmākajām ES Padomes prezidējošajām valstīm darbā pie jaunās Leipcigas hartas kā stratēģiska ES ietvara pilsētu attīstības jautājumos pārskatīšanas, pieņemot to Vācijas prezidentūras laikā 2020. gadā. Latvija vēlas akcentēt, ka turpmākajās diskusijās ir svarīgi panākt sinerģiju starp ES Pilsētprogrammu un atjaunoto Leipcigas hartu, kā arī pārskatīto ES teritoriālās attīstības darba kārtību, kā tas tiek uzsvērts arī Bukarestes deklarācijā.

Šobrīd Latvija izstrādā nacionālās līmeņa attīstības plānošanas dokumentu (Reģionālās politikas pamatnostādnes) teritoriālās un pilsētu izaugsmes veicināšanai, kura ietvaros, cita starpā, tiek identificēti galvenie teritoriālās attīstības izaicinājumi, mērķi un rīcības virzieni. Šajā kontekstā, Latvija ir gatava dalīties ar informāciju par būtiskākajiem izaicinājumiem un politikas ietvaru, un uzskata, ka tie ir jāņem vērā, definējot jauno ES stratēģisko ietvaru pilsētu un teritoriālās attīstības veicināšanai.

**Latvijas delegācijas sastāvs:**

**Artūrs Toms Plešs** – Vides aizsardzības un reģionālās attīstības ministrijas parlamentārais sekretārs.

Vides aizsardzības

un reģionālās attīstības ministrs Juris Pūce

Indra Ciukša, 66016725

[Indra.Ciuksa@varam.gov.lv](mailto:Indra.Ciuksa@varam.gov.lv)

Jānis Ilgavižs, 66016721

[Janis.Ilgavizs@varam.gov.lv](mailto:Janis.Ilgavizs@varam.gov.lv)

1. *EUROCITIES – lielāko Eiropas pilsētu tīkls* [↑](#footnote-ref-1)
2. *CEMR – Eiropas pašvaldību un reģionu padome* [↑](#footnote-ref-2)
3. *URBACT – Eiropas teritoriālās sadarbības programma, kas vērsta uz pieredzes apmaiņu un apmācību procesu ilgtspējīgas pilsētu izaugsmes veicināšanai* [↑](#footnote-ref-3)
4. *ESPON – Eiropas teritoriālās sadarbības programma, kas vērsta uz analīzes un zināšanu nodrošināšanu Eiropas teritoriālās attīstības jautājumos* [↑](#footnote-ref-4)
5. *EUKN – Eiropas pilsētu zināšanu tīkls* [↑](#footnote-ref-5)
6. *Pact of Amsterdam, 19.point: “That each Partnership will formulate an Action Plan with concrete proposals for Better Regulation, Better Funding and Better Knowledge, related to the theme of the Partnership, which can be regarded as nonbinding contributions to the design of future and the revision of existing EU legislation, instruments and initiatives.”* [↑](#footnote-ref-6)
7. <https://www.uia-initiative.eu/en> - tīmekļa vietne angļu valodā [↑](#footnote-ref-7)
8. *Nacionālas nozīmes attīstības centri ir - Rīga, Daugavpils, Jēkabpils, Jelgava, Jūrmala, Liepāja, Rēzekne, Valmiera, Ventspils.* [↑](#footnote-ref-8)
9. *Bez virssaistībām* [↑](#footnote-ref-9)